Roberto Firmino

**Roberto Firmino Barbosa de Oliveira** (lahir 2 Oktober 1991) lebih dikenali sebagai **Roberto Firmino** atau **Firmino** merupakan seorang pemain bola sepak profesional yang bermain untuk kelab Arab Saudi, Al-Ahli dan pasukan kebangsaan Brazil sebagai pemain penyerang atau pemain tengah menyerang. 

Setelah memulakan kariernya bersama kelab Figueirense pada tahun 2009, beliau kemudiannya menghabiskan empat setengah musim di Hoffenheim. Firmino juga dinobatkan sebagai Pemain Kejayaan Liga dengan menghasilkan 16 gol dalam 33 perlawanan untuk kempen Bundesliga musim 2013-14. Pada bulan Julai 2015, beliau menyertai kelab Liga Perdana Inggeris, Liverpool. Kreativiti, pencetakan gol, dan tingkat kerjanya mendapat pujian di Liverpool, dengan pengurus Liverpool Jürgen Klopp menyebut Firmino sebagai "mesin" yang mendorong sistem serangan balas buat pasukan Liverpool. Pada musim 2018-2019, beliau telah membantu Liverpool memenangi Liga Juara-Juara UEFA, dan Piala Kelab Dunia FIFA 2019.

Firmino membuat penampilan antarabangsa sulung untuk Brazil pada bulan November 2014 dan mewakili Brazil di dalam kejohanan Copa América 2015.

## Kerjaya kelab

### Figueirense
#### 2008-09: Awal kerjaya
Dilahirkan di Maceió, Alagoas, Firmino menyertai pasukan belia Figueirense pada tahun 2008, ketika berumur 17 tahun selepas bermain untuk CRB. Bakatnya telah ditemui oleh seorang doktor gigi, Marcellus Portella. Beliau selalunya dimainkan di bahagian posisi pemain tengah bertahan.

Firmino membuat penampilan sulung profesional pada 24 Oktober 2009, masuk sebagai pemain gantian menggantikan Toninho ketika kekalahan 1–2 di tempat sendiri kepada Ponte Preta dalam Série B. Pada bulan Januari 2010, beliau dinaikkan ke pasukan skuad utama.

Firmino menjaringkan gol profesional pertamanya pada 8 Mei 2010, menjaringkan gol kemenangan di tempat lawan menentang São Caetano. Beliau menjaringkan lapan gol dalam 36 penampilan pada musim itu dan *Figueira* kembali ke Série A selepas dua tahun.

### 1899 Hoffenheim
#### 2011-15: Pembangunan kerjaya

Firmino menyertai Hoffenheim pada bulan Disember 2010, dengan kontrak berkekalan sehingga bulan Jun 2015. Dia tiba secara rasmi di Hoffenheim pada 1 Januari 2011. Pengurus Hoffenheim pada ketika itu, Ernst Tanner memberi komen mengatakan mereka "gembira untuk mendapatkan bakat Brazil". Dia membuat penampilan sulungnya sebulan kemudian ketika kekalahan dalam Bundesliga kepada Mainz, dimana beliau masuk sebagai pemain gantian pada minit ke-75 menggantikan Sebastian Rudy. Beliau menjaringkan gol pertamanya untuk kelab itu pada 16 April, menjaringkan satu-satunya gol ketika kemenangan ke atas Eintracht Frankfurt.

Beliau digugurkan daripada skuad utama bersama Chinedu Obasi pada akhir bulan November 2011 kerana tiba lewat untuk latihan menyebabkan beliau terlepas perlawanan liga menentang Bayer Leverkusen. Dia kemudiannya menjaringkan dua lagi gol pada musim itu, ketika menentang Wolfsburg dan Borussia Mönchengladbach. Dalam musim 2012–13, Firmino membuat 36 penampilan dan menjaringkan tujuh gol.

Kapten pasukan Andreas Beck memuji pembangunan Firmino sebagai "luar biasa". Pada 27 Mac 2014, Firmino menyambung kontraknya bersama kelab itu, menandatangani kontrak lanjutan selama tiga tahun. Beliau mengakhiri musim 2013-14 sebagai penjaring keempat terbanyak dengan 16 gol, dan dinobatkan sebagai Pemain Kejayaan Musim Bundesliga.

### Liverpool
#### 2015–16: Kerjaya awal bersama Liverpool
Pada 23 Jun 2015, semasa bermain untuk Brazil dalam Copa América, Hoffenheim dan Firmino bersetuju dengan terma untuknya berpindah ke kelab Liga Perdana Inggeris Liverpool dengan yuran £29 juta. Liverpool mengesahkan perpindahan itu pada hari berikutnya. Perjanjian itu telah dimuktamadkan pada 4 Julai 2015. Pada 2 Ogos, Firmino membuat penampilan pertamanya buat pasukan Liverpool dalam perlawanan persahabatan sebelum bermula musim baru liga. Seminggu kemudian, beliau membuat penampilan pertama di Liga Perdana Inggeris menggantikan Jordon Ibe untuk 12 minit terakhir kemenangan 1-0 ke atas Stoke City. Pada 21 November, Firmino menjaringkan gol pertamanya buat Liverpool dalam kemenangan 4-1 ke atas Manchester City di stadium Etihad. Pada Januari 2016, Firmino digambarkan oleh Paul Little dari Pemeriksa Ireland sebagai peningkatan yang stabil semasa musim pertamanya di England, walaupun ketidakmampuan untuk berganding bahu bersama penyerang tengah Christian Benteke.

Namun, pada tahun 2016, penampilan Firmino bertambah baik ketika pengurus Jürgen Klopp memainkannya di bahagian posisi penyerang depan. Beliau menjaringkan gol menentang Arsenal dan Norwich City pada bulan tersebut; prestasi terakhirnya, di mana beliau juga membantu dalam kemenangan 5–4 ke atas Norwich City dan memperoleh perbandingan dengan Raheem Sterling. Dengan penampilannya yang semakin baik, Firmino terpilih menjadi Pemain Terbaik Liverpool pada bulan Januari. Firmino mengakhiri musim sebagai penjaring terbanyak Liverpool dalam Liga Perdana Inggeris sebanyak sepuluh gol.

#### 2016–17: Perkembangan kerjaya

Pada 23 Ogos 2016, Firmino menjaringkan gol pertamanya pada musim 2016-17 dengan menjaringkan gol dalam kemenangan 5-0 ke atas Burton Albion pada pusingan kedua Piala Liga Bola Sepak. Firmino menjaringkan gol liga pertamanya musim tersebut dengan kemenangan 4-1 ke atas Leicester City, dengan menjaringkan gol pada 10 September. 

Pada 29 Oktober 2016, Firmino menjaringkan gol dalam kemenangan 4-2 ke atas Crystal Palace, dan beliau juga mencetak gol dalam kemenangan besar 6-1 ke atas Watford pada 6 November. Keputusan terakhir menyaksikan Liverpool melangkah ke kedudukan pertama dalam kedudukan liga buat pertama kalinya di bawah kendalian Klopp. Pada 27 Disember 2016, beliau menjaringkan gol dalam kemenangan 4-1 ke atas Stoke City. Pada 21 Januari 2017, Firmino juga menjaringkan dua gol dalam kekalahan 2-3 kepada Swansea City di perlawanan tandang. Menjelang awal bulan Mac 2017, beliau menjaringkan gol pembukaan dalam kemenangan 3-1 ke atas Arsenal. Pada 8 April 2017, Firmino menjaringkan gol kemenangan dalam kemenangan 2-1 ke atas Stoke City, dan juga menjaringkan gol kemenangan dalam perlawanan menentang West Bromwich Albion. Firmino menamatkan kempen Liga Perdana Inggeris musim 2016-17 dengan menghasilkan 12 gol dalam 38 penampilan.

#### 2017–18: Memakai jersi nombor 9
Sebelum bermula kempen Liga Perdana Inggeris musim 2017-18, Firmino menukar nombor jersinya dari angka 11 kepada 9 manakala pemain baru pada waktu itu, Mohamed Salah mengambil nombor 11 yang pernah dipakai oleh Firmino selama dua musim. Pada 12 Ogos 2017, Firmino menjaringkan gol pertamanya pada musim tersebut dengan menjaringkan gol seri 3-3 menentang Watford.

Pada 17 Disember 2017, beliau menjaringkan gol dalam kemenangan 4-0 ke atas Bournemouth; keputusan yang menyaksikan Liverpool menjadi pasukan pertama dalam sejarah Liga Perdana Inggeris yang memenangi empat perlawanan tandang berturut-turut dengan sekurang-kurangnya tiga gol.

Pada 5 Januari 2018, semasa perlawanan Piala FA Inggeris menentang saingan Everton, Firmino menjadi kontroversi berikutan pertembungan dengan pemain pertahanan Everton, Mason Holgate. Pada perlawanan tersebut, Holgate secara sengaja telah menolak Firmino ke papan iklan tepi padang dan kemudiannya mencetuskan pertengkaran mulut diantara Holgate dan Firmino. Selepas perlawanan tersebut, Holgate menuduh Firmino kerana menyalahgunakan kata-kata yang berunsur perkauman kepadanya, namun Firmino menafikan kenyataan tersebut. Sehari kemudian, Persatuan Bola Sepak England memulakan siasatan mengenai perkara tersebut. Hampir dua bulan kemudian, Persatuan Bola Sepak England membebaskan Firmino dari sebarang kesalahan akibat "bukti tidak mencukupi". Pada 14 Januari 2018, Firmino menjaringkan gol kemenangan 4-3 ke atas Manchester City; yang menyaksikan Liverpool mengakhiri rekod tanpa kalah Manchester City. Pada 10 April 2018, beliau menjaringkan gol dalam kemenangan 2-1 ke atas Manchester City pada pusingan kedua suku akhir Liga Juara-Juara; yang menyaksikan Liverpool mara ke separuh akhir dengan kemenangan agregat 5-1. Firmino juga bermain sepanjang 90 minit pada perlawanan akhir Liga Juara-Juara 2018 dengan menyaksikan Liverpool tewas 3-1 kepada Real Madrid.

Selama musim tersebut, Firmino, Mohamed Salah, Philippe Coutinho dan Sadio Mané membentuk suku serangan yang produktif yang dikenali sebagai "Fab Four" iaitu merujuk pada band rock The Beatles. Setelah Coutinho berpindah ke Barcelona pada pertengahan musim, tiga pemain dinama semula sebagai "Fab Three", dengan ketiga-tiga mereka mempunyai jumlah jaringan gol keseluruhan sebanyak 91 gol yang dihasilkan pada akhir musim. Firmino dan Salah adalah penjaring terbanyak buat pasukan Liverpool di kejohanan Liga Juara-Juara UEFA dengan jumlah keseluruhan 11 gol. Beliau juga dimasukkan dalam Skuad Terbaik Musim Liga Juara-Juara UEFA 2019. Pada musim 2017-18, Firmino dilihat sebagai pemain paling produktif dalam kariernya di Liverpool kerana menjaringkan 27 gol dalam semua pertandingan.

#### 2018–19: Menjulang piala Liga Juara-Juara UEFA
Setelah bermain tanpa menghasilkan jaringan gol dalam ketiga-tiga perlawanan yang dimainkan pada bulan Ogos, Firmino menjaringkan gol pertamanya pada musim tersebut dengan kemenangan 2-1 ke atas Leicester City pada 1 September. Pada 15 September, beliau menbantu Liverpool menewaskan Tottenham Hotspur dengan keputusan 2-1 di stadium Wembley dan permainan tersebut menyaksikan beliau meninggalkan padang dengan lebih awal kerana mengalami kecederaan mata. Tiga hari kemudian, beliau bermain dari bangku simpanan untuk mencetak gol kemenangan minit terakhir dengan keputusan 3-2 yang menyaksikan Liverpool menewaskan Paris Saint-Germain di stadium Anfield. Pada 29 Disember, Firmino menjaringkan hatrik Liverpool buat pertama kalinya dalam kemenangan 5-1 ke atas Arsenal iaitu menjaringkan dua gol dalam tiga minit dan penalti pada babak kedua. Pada 19 Januari 2019, beliau menjaringkan gol ke-1000 Liverpool di stadium Anfield dalam era Liga Perdana Inggeris ketika beliau mencatat kemenangan 4–3 ke atas Crystal Palace.

Pada 1 Jun 2019, Firmino bermain dalam kesebelasan utama skuad Liverpool di perlawanan akhir Liga Juara-Juara  UEFA 2019 menentang Tottenham. beliau membuat kemunculan semula setelah kehilangan beberapa minggu terakhir musim tersebut kerana kecederaan. Firmino bertahan sehingga 60 minit sebelum diganti ketika Liverpool memenangi perlawanan 2-0 untuk menjulang trofi Liga Juara-Juara UEFA buat kali keenam.

#### 2019-20: Piala kejuaraan bersama Liverpool

Pada 14 Ogos 2019, Firmino telah dimainkan dari bangku simpanan pada perlawanan akhir Piala Super UEFA 2019 menentang Chelsea yang dimenangi oleh Liverpool menerusi keputusan penalti 5-4. Permainan telah selesai 2-2 setelah 120 minit dengan Sadio Mané menjaringkan kedua-dua gol yang dibantu oleh Firmino. Firmino juga menghasilkan jaringan gol dalam sepakan penalti yang pertama dengan menyaksikan Liverpool mengalahkan Chelsea menerusi penentuan sepakan penalti. Pada 31 Ogos 2019, Firmino menjadi pemain Brazil pertama yang menjaringkan 50 gol di Liga Perdana Inggeris ketika beliau menjaringkan gol ketiga dan terakhir dalam kemenangan 3-0 ke atas Burnley.

Dalam perlawanan peringkat separuh akhir Piala Kelab Dunia FIFA, Firmino menjaringkan gol kemenengan 2-1 ke atas Monterrey. Tiga hari kemudian, beliau dinobatkan sebagai *Pemain Terbaik Perlawanan* di perlawanan akhir setelah menjaringkan gol kemenangan menentang Flamengo ketika Liverpool memenangi kejohanan tersebut buat pertama kalinya.
### Al Ahli

Pada 4 Julai 2023, Firmino menyertai kelab Liga Profesional Saudi Al Ahli, menandatangani kontrak sehingga tahun 2026. Pada 11 Ogos 2023, Firmino menjaringkan hatrik menentang Al-Hazem dalam perlawanan kompetitif pertamanya bersama Al-Ahli. Firmino berjaya memenangi Liga Juara-Juara Elit AFC selepas menewaskan Kawasaki Frontale 2–0 pada 3 Mei 2025. 

## Kerjaya antarabangsa

Firmino berkata ia adalah impiannya untuk beraksi bersama pasukan kebangsaan walaupun beliau tidak menerima sebarang panggilan dari pengurus pasukan kebangsaan, Dunga. Pada 23 Oktober 2014, Firmino menerima panggilan pertamanya ke Pasukan bola sepak kebangsaan Brazil untuk perlawanan persahabatan menentang Turki dan Austria. Dia membuat penampilan sulung ketika kemenangan 4–0 ke atas Turki pada 12 November, menggantikan Luiz Adriano untuk 17 minit terakhir. Firmino menjaringkan gol pertamanya enam hari kemudian ketika kemenangan 2–1 ke atas Austria.

Pada bulan Mei 2015, Firmino dimasukkan ke dalam skuad 23-pemain Brazil untuk Copa América 2015 yang akan diadakan di Chile. Pada 21 Jun, dia menjaringkan gol ketika kemenangan 2–1 ke atas Venezuela untuk membantu pasukannya layak ke pusingan kalah mati sebagai juara Kumpulan C.

Pada bulan Mei 2018, Firmino dinamakan dalam skuad 23 lelaki terakhir untuk Piala Dunia FIFA 2018 di Rusia. Pada 2 Julai 2018, beliau menjaringkan gol kedua Brazil dalam kemenangan 2-0 ke atas Mexico pada peringkat pusingan 16 setelah datang sebagai pemain pengganti akhir.

Pada bulan Mei 2019, Firmino dimasukkan dalam senarai skuad 23 pemain Brazil untuk menyertai kejohanan Copa América 2019. Firmino bermain sepanjang 90 minit dalam perlawanan akhir ketika Brazil menang 3-1 untuk menjulang gelaran Copa América buat kali kesembilan.

## Profil pemain
### Gaya permainan

Di Hoffenheim, Firmino kerap bermain di bahagian posisi pemain tengah menyerang, atau sebagai penyerang kedua. Beliau juga berpotensi bermain di bahagian posisi pemain depan, pemain sayap atau pemain tengah. Firmino terkenal dengan kemampuannya dari segi ketangkasan membawa bola, kawalan bola jarak dekat, kreativiti, permainan penghubung, menjaringkan gol, dan penglihatan tajam semasa berada di atas padang. Semasa berada di Liverpool, Firmino ditempatkan sebagai pemain sayap kiri di bawah kendalian Brendan Rodgers. Manakala, pengurus baru Liverpool, Jürgen Klopp menggunakan Firmino dengan lebih kepada posisi penyerang. Walau bagaimanapun, selepas menyerlah di bawah pengurusan Jürgen Klopp, Firmino menjadikan dirinya sebagai penyerang tengah pilihan pertama Liverpool pada musim 2017-18. Ian Doyle dari Liverpool Echo menyebutnya sebagai "Liverpool nombor sembilan yang sebenar".

Ryan Babel iaitu rakan sepasukan Firmino semasa di Hoffenheim, menggambarkannya sebagai "Pemain yang rumit" yang boleh mengelirukan pihak lawan. Firmino juga boleh melakukan gelecek bola, menendang dengan baik, kemampuan menanduk, dan bantuannya untuk menghantar bola juga sangat bagus. Babel juga menyatakan bahawa Firmino mempunyai mental yang rendah hati dan tidak mempunyai masalah dengan sikap. Pengurus Hemerson Maria juga menyatakan bahawa beliau kagum dengan "keperibadian dan mental yang kuat" oleh Firmino. Sebagai tambahan, Firmino juga dipuji oleh pengurus, rakan sepasukan, dan pakarnya atas pergerakan dan kemampuannya untuk membuat serangan menyerang, serta sering menarik perhatian pihak pemain lawan dari kedudukan dan mencipta ruang untuk rakan sepasukannya.

Oleh kerana beliau mempunyai ketahanan fizikal dan mental semasa membawa bola, Klopp telah menyebut Firmino sebagai "mesin" yang mendorong sistem serangan balik tanpa henti pasukan; "Sekiranya dia kehilangan bola, dia berjuang untuk kembali. Sekiranya dia kehilangannya lagi, dia akan memperjuangkannya". Beliau seolah-olah seperti jentera pasukan; Kesesuaian gaya permainan Firmino dengan sistem kendalian Klopp telah menunjukkan bahawa Firmino disebut sebagai pemain terpenting Liverpool pada beberapa kesempatan selama musim 2016-17 dan 2017-18. Oleh kerana kemampuan Firmino yang luas, Thierry Henry menggambarkannya sebagai penyerang paling lengkap di Liga Perdana Inggeris.

### Jaringan dan perayaan gol
Firmino juga terkenal dengan jaringan gol "tanpa melihat" yang popular di media. Salah satu perayaan golnya paling terkenal iaitu 'the Matador' dan perayaan gol tersebut turut terdapat dalam permainan video FIFA 19.

## Statistik
### Kelab

### Antarabangsa

### Gol antarabangsa
:*Mata jaringan dihasilkan oleh Firmino dan keputusan keseluruhan senarai jumlah gol Brazil*

## Anugerah dan pencapaian
**Liverpool**
*Liga Perdana Inggeris: 2019-20
*Liga Juara-Juara UEFA: 2018–19; Tempat kedua: 2017–18
*Piala Super UEFA: 2019
*Piala Kelab Dunia FIFA: 2019
*Piala Liga Bola Sepak Inggeris (Tempat kedua): 2015–16
*Liga Europa UEFA (Tempat kedua): 2015–16

**Al Ahli**
*Liga Juara-Juara Elit AFC: 2024–25

**Brazil**
*Copa América: 2019
*Superclásico de las Américas: 2018

**Individu**
*Pemain Kejayaan Musim Bundesliga: 2013–14
*Pemain Terbaik Bulanan PFA: Januari 2016
*Pemain Terbaik Pilihan Penyokong Bulanan PFA: Januari 2016
*Skuad Terbaik Musim Liga Juara-Juara UEFA: 2017–18
*Emas Samba: 2018; Tempat kedua: 2019
*Pemain Terbaik Perlawanan Piala Kelab Dunia FIFA: 2019

## Rujukan

## Pautan luar